Depp verheug; Heard ‘hartgebroke’ ná uitspraakJohnny Depp en Amber Heard in gelukkiger tye (Foto: VALERIE MACON/AFP) “Die jurie het my lewe vir my teruggegee. Die doel was van die begin af om hierdie saak te bring om die waarheid te openbaar, ongeag die uitslag.” Só het die Hollywood-akteur Johnny Depp gesê nadat die jurie oorweldigend sy kant gekies het in die bittere lasterstryd met sy eksvrou Amber Heard oor wedersydse bewerings van huishoudelike geweld. Die jurie het ná ŉ verhoor van ses weke lank bevind dat Depp en Heard mekaar belaster het. Die vyf mans en twee vroue het ná die drie dae lange beraadslaging $10 miljoen vir skadevergoeding en $5 miljoen as strafvergoeding aan Depp toegeken. Virginië-wetgewing beperk strafskadevergoeding egter tot $350 000 wat beteken die algehele toekenning is $10,35 miljoen. Een van Heard se eise teen Depp is ook toegestaan en die jurie het skadevergoeding van $2 miljoen aan haar toegeken. Die 58-jarige Depp het die uitspraak as ŉ oorwinning beskryf. Depp, wat die afgelope paar dae in Engeland was, was nie in die hof vir die uitspraak nie, maar het dit in ŉ verklaring wat op Instagram geplaas is, verwelkom. “Ses jaar gelede is my lewe, die lewe van my kinders, die lewe van dié naaste aan my, en ook die lewe van die mense wat my baie, baie jare ondersteun en in my geglo het, vir altyd verander,” het Depp gesê. “Die beste lê nog voor en ŉ nuwe hoofstuk het uiteindelik begin.” Heard het gesê sy is “hartgebroke” oor die uitspraak. “Die teleurstelling wat ek vandag voel, kan nie in woorde omgesit word nie,” het Heard in ŉ verklaring gesê. “Ek is hartgebroke dat die berg van bewyse steeds nie genoeg was om te staan teen die buitensporige mag en invloed van my eksman nie.” Amber Heard (Foto: EVELYN HOCKSTEIN/ POOL/AFP) Volgens Heard is sy selfs meer teleurgesteld oor wat dié uitspraak vir ander vroue beteken. “Dit is ŉ terugslag. Dit stel die horlosie terug na ŉ tyd wanneer ŉ vrou wat gepraat en haar uitgespreek het in die openbaar beskaamd en verneder kon word. Dit skuif die idee terug dat geweld teen vroue ernstig opgeneem moet word.” Depp het ŉ saak teen Heard aanhangig gemaak oor ŉ artikel wat sy in Desember 2018 vir The Washington Post geskryf het waarin sy haarself beskryf het as ŉ “openbare figuur wat huishoudelike geweld verteenwoordig”. Heard het nie vir Depp in die stuk genoem nie, maar hy het haar gedagvaar omdat sy te kenne gegee het dat hy ŉ mishandelaar is en het $50 miljoen skadevergoeding gevra. Heard het Depp vir $100 miljoen gedagvaar en aangevoer sy is belaster deur verklarings wat gemaak is deur Depp se prokureur, Adam Waldman. Tientalle getuies het tydens die verhoor getuig, onder wie lyfwagte, Hollywood-bestuurders, agente, kundiges in die vermaaklikheidsbedryf, dokters, vriende en familie. Video- en oudio-opnames van hewige argumente tussen die egpaar is vir die jurie gespeel. Heard het aangevoer Depp het ŉ “monster” geword wanneer hy onder die invloed van alkohol en dwelms was. Depp het getuig dat dit Heard was wat gereeld gewelddadig was. Heard en Depp was van 2015 tot 2017 getroud. Sy het in Mei 2016 ŉ beskermingsbevel teen hom verkry en aangevoer sy is die slagoffer van huishoudelike geweld.